Il chatschadur ed il diavel

Igl è ina bella damaun da settember. La chatscha è averta. En stiva dal chatschadur Martin oradim il vitg èsi glisch.

II caluster n'ha anc gnanc tutgà da stizzar. Martin sesa sper Ia maisa e baiva in cup latg. Sin banc giascha la valischa da chatscha. Passà l’ensolver guarda noss chatschadur da fanestra ora. -Stupent'aura da chatscha pledia el tut dad aut. Oz vi jau tuttina empruvar da suatar e traplar il vegl chamutsch da la pizza. – Ed el prenda la tastga, examinescha anc ina giada ses fisi da chatscha, serra la chasa e prenda la via sut ils pes.
La senda maina dal guaud siadora. Igl è quiet. Mo ils utschels na pon betg taschair pli. Sur ils auts vegni cler. Las staturas dals culms creschan. Il guaud sa fa pli rar. Brutg ed izuns creschan sper il trutg. Vinavant! EI arriva en l'alp. Anc in tschancun ed el vesa il tetg da la tegia bandunada. Là vul el far in paus. EI passa tras il stavel. Mo tge è quai? Sin las plattas avant isch-tegia sesa in tarment utschac nair. A noss Martin va ina snavur dal dies giu. Quai là sin las plattas è il diavel sez. Martin sa ni sbragir ni fugir. - Bun di, Martin! Es era en pè? - Martin respunda ni tun ni sun, ni pled ni mez. -Tge fas si qua e tge tschertgas sin l'alp? - ri il nair. Noss Martin crai da stuair sfundrar. - Tge remartgabel instrument has ti là? - fa quel dals peschaura e mussa sin il fisi. Uss chatta Martin finalmain il pled, ed in patratg va tras ses chau. - O quai è mia pipa. - Schia, schia, ina pipa è quai. Lu lai era dar mai duas tratgas. - Gea, gugent, mo tscha e fima. - Ed il nausch chatscha il fisi da bucca en ed emprova da trair. Martin trai dentant il tgiet, stenda quel, in plum ed il culp sdarmaina il diavel en ina tarmenta sgulada sur il tetg-tegia ora. Plaunsieu leva el si, maltarschinà, fruscha il chau e la membra maltractada e di: - Sapperlot, quai è stà ferm tubac!